CELEX: 22011D0145
Language: hu
Date: 2011-02-17 00:00:00
Title: 2011/145/EU: Az AKCS–EU Nagykövetek Bizottságának 1/2011 határozata ( 2011. február 17. ) Egyenlítői-Guineának a módosított AKCS–EU partnerségi megállapodást illető jogállásáról

5.3.2011   
            
            
               HU
            
            
               Az Európai Unió Hivatalos Lapja
            
            
               L 60/21
            
         AZ AKCS–EU NAGYKÖVETEK BIZOTTSÁGÁNAK 1/2011 HATÁROZATA
   (2011. február 17.)
   Egyenlítői-Guineának a módosított AKCS–EU partnerségi megállapodást illető jogállásáról
   (2011/145/EU)
   AZ AKCS–EU NAGYKÖVETEK BIZOTTSÁGA,
   tekintettel az első alkalommal 2005. június 25-én Luxembourgban módosított (1) és második alkalommal 2010. június 22-én Ouagadougouban módosított (2), az egyrészről az afrikai, karibi és csendes-óceáni államok, másrészről az Európai Közösség és tagállamai között Cotonouban 2000. június 23-án aláírt partnerségi megállapodás (3) (a továbbiakban: a módosított AKCS–EU partnerségi megállapodás) és különösen annak 15. cikke (3) és (4) bekezdésére,
   tekintettel az AKCS–EK Miniszterek Tanácsának az AKCS–EK Miniszterek Tanácsa eljárási szabályzatának elfogadásáról szóló, 2005. március 8-i 1/2005 határozatára (4) és különösen annak 8. cikke (3) bekezdésére,
   mivel:
   
               (1)
            
            
               Az AKCS–EU megállapodás annak 93. cikke (3) bekezdésével összhangban 2008. július 1-jén hatályba lépett. A módosított AKCS–EU megállapodás 2010. október 31-től ideiglenesen alkalmazandó.
            
         
               (2)
            
            
               Egyenlítői-Guinea 2005. június 25-én írta alá az AKCS–EU partnerségi megállapodást, és fenntartást tartalmazó megerősítő okiratot helyezett letétbe, amit az Unió és tagállamai 2008. december 19-én kelt levelükben elutasítottak. Következésképpen, a módosított AKCS–EU partnerségi megállapodás 93. cikk (4) bekezdésének megfelelően a megerősítés érvénytelen.
            
         
               (3)
            
            
               A módosított AKCS–EU partnerségi megállapodás 94. cikke előírja, hogy egy állam csatlakozási kérelmét a Miniszterek Tanácsa elé kell terjeszteni jóváhagyásra.
            
         
               (4)
            
            
               Egyenlítői-Guinea 2010 májusában az AKCS–EU partnerségi megállapodás 94. cikkének megfelelően benyújtotta csatlakozási kérelmét, valamint azon kérelmét, hogy a csatlakozási folyamat lezárásáig megfigyelői jogállást biztosítsanak számára, lehetővé téve, hogy e módon részt vehessen az AKCS–EU partnerségi megállapodással létrehozott közös intézményekben.
            
         
               (5)
            
            
               A megfigyelői jogállás 2011. április 30-ig érvényes. Egyenlítői-Guineának legkésőbb ezen időpontig kell a módosított AKCS–EU megállapodás közös letéteményeseinél, azaz az Európai Unió Tanácsának Főtitkárságánál és az AKCS-államok Titkárságánál letétbe helyeznie a csatlakozási okmányt.
            
         
               (6)
            
            
               A Miniszterek Tanácsa az AKCS–EU partnerségi megállapodás 15. cikkének (4) bekezdése alapján Ouagadougouban 2010. június 21-én megállapodott abban, hogy felhatalmazást ad a Nagykövetek Bizottságának a határozatnak a nevében történő meghozatalára,
            
         ELFOGADTA EZT A HATÁROZATOT:
   1. cikk
   A csatlakozásra és a megfigyelői jogállásra vonatkozó kérelem jóváhagyásáról
   Egyenlítői-Guineának az első alkalommal 2005. június 25-én Luxembourgban módosított és második alkalommal 2010. június 22-én Ouagadougouban módosított, az egyrészről az afrikai, karibi és csendes-óceáni államok, másrészről az Európai Közösség és tagállamai között Cotonouban 2000. június 23-án aláírt partnerségi megállapodáshoz (a továbbiakban: a módosított AKCS–EU partnerségi megállapodás) való csatlakozására vonatkozó kérelme jóváhagyásra kerül.
   Egyenlítői-Guinea a módosított AKCS–EU partnerségi megállapodás keretében 2011. április 30-ig megfigyelői státusszal rendelkezik.
   Egyenlítői-Guineának legkésőbb ezen időpontig a módosított AKCS–EU partnerségi megállapodás közös letéteményeseinél, azaz az Európai Unió Tanácsának Főtitkárságánál és az AKCS-államok Titkárságánál letétbe kell helyeznie a csatlakozási okmányt.
   2. cikk
   Hatálybalépés
   Ez a határozat az elfogadását követő napon lép hatályba.
   
      Kelt Brüsszelben, 2011. február 17-én.
      
         
            az AKCS–EU Miniszterek Tanácsának nevében az AKCS–EU Nagykövetek Bizottsága részéről
         
         
            az elnök
         
         GYÖRKÖS P.
      
   
   
      (1)  Megállapodás a Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt partnerségi megállapodás módosításáról (HL L 209., 2005.8.11., 27. o.).
   
      (2)  Megállapodás a Cotonouban 2000. június 23-án, egyrészről az afrikai, karibi és csendes-óceáni államok csoportjának tagjai, másrészről az Európai Közösség és tagállamai között aláírt és Luxembourgban 2005. június 25-én első alkalommal módosított partnerségi megállapodás második alkalommal történő módosításáról (HL L 287., 2010.11.4., 3. o.).
   
      (3)  HL L 317., 2000.12.15., 3. o.
   
      (4)  HL L 95., 2005.4.14., 44. o.